**Νίκος Καββαδίας Βιογραφικό**



Ο Νίκος Καββαδίας ([11 Ιανουαρίου](https://el.wikipedia.org/wiki/11_%CE%99%CE%B1%CE%BD%CE%BF%CF%85%CE%B1%CF%81%CE%AF%CE%BF%CF%85) [1910](https://el.wikipedia.org/wiki/1910) - [10 Φεβρουαρίου](https://el.wikipedia.org/wiki/10_%CE%A6%CE%B5%CE%B2%CF%81%CE%BF%CF%85%CE%B1%CF%81%CE%AF%CE%BF%CF%85) [1975](https://el.wikipedia.org/wiki/1975)) ήταν [Έλληνας](https://el.wikipedia.org/wiki/%CE%88%CE%BB%CE%BB%CE%B7%CE%BD%CE%B5%CF%82) [ποιητής](https://el.wikipedia.org/wiki/%CE%A0%CE%BF%CE%AF%CE%B7%CF%83%CE%B7), πεζογράφος, μεταφραστής και ναυτικός.

**Βιογραφία**

Ο Νίκος Καββαδίας γεννήθηκε στις [11 Ιανουαρίου](https://el.wikipedia.org/wiki/11_%CE%99%CE%B1%CE%BD%CE%BF%CF%85%CE%B1%CF%81%CE%AF%CE%BF%CF%85) [1910](https://el.wikipedia.org/wiki/1910) στο Νίκολσκ Ουσουρίσκι (Nikolsk-Ussuriysky), μια επαρχιακή πόλη της περιοχής του [Βλαδιβοστόκ](https://el.wikipedia.org/wiki/%CE%92%CE%BB%CE%B1%CE%B4%CE%B9%CE%B2%CE%BF%CF%83%CF%84%CF%8C%CE%BA) στη [Ρωσία](https://el.wikipedia.org/wiki/%CE%A1%CF%89%CF%83%CE%AF%CE%B1), από γονείς [Κεφαλλονίτες](https://el.wikipedia.org/wiki/%CE%9A%CE%B5%CF%86%CE%B1%CE%BB%CE%BF%CE%BD%CE%B9%CE%AC), το Χαρίλαο Καββαδία και τη Δωροθέα Αγγελάτου της γνωστής οικογένειας εφοπλιστών της Κεφαλονιάς. Στην ίδια πόλη γεννήθηκαν και τα αδέλφια του Τζένια (Ευγενία) και ο Μήκιας (Δημήτρης). Ο πατέρας του Καββαδία διατηρούσε γραφείο γενικού εμπορίου διακινώντας μεγάλες ποσότητες εμπορευμάτων με κύριο πελάτη τον τσαρικό στρατό.

Το [1914](https://el.wikipedia.org/wiki/1914), με το ξέσπασμα του [Α΄ Παγκοσμίου Πολέμου](https://el.wikipedia.org/wiki/%CE%91%CE%84_%CE%A0%CE%B1%CE%B3%CE%BA%CF%8C%CF%83%CE%BC%CE%B9%CE%BF%CF%82_%CE%A0%CF%8C%CE%BB%CE%B5%CE%BC%CE%BF%CF%82), η οικογένεια έρχεται στην [Ελλάδα](https://el.wikipedia.org/wiki/%CE%95%CE%BB%CE%BB%CE%AC%CE%B4%CE%B1) κι εγκαθίσταται στο [Αργοστόλι](https://el.wikipedia.org/wiki/%CE%91%CF%81%CE%B3%CE%BF%CF%83%CF%84%CF%8C%CE%BB%CE%B9), ενώ ο πατέρας επιστρέφει στις επιχειρήσεις του στη [Ρωσία](https://el.wikipedia.org/wiki/%CE%A1%CF%89%CF%83%CE%AF%CE%B1), όπου καταστρέφεται οικονομικά. Το [1917](https://el.wikipedia.org/wiki/1917), κατά τη διάρκεια της [Οκτωβριανής Επανάστασης](https://el.wikipedia.org/wiki/%CE%A1%CF%89%CF%83%CE%B9%CE%BA%CE%AE_%CE%95%CF%80%CE%B1%CE%BD%CE%AC%CF%83%CF%84%CE%B1%CF%83%CE%B7), φυλακίζεται. Γυρίζει και πάλι στην Ελλάδα το [1921](https://el.wikipedia.org/wiki/1921), τσακισμένος και ανίκανος να προσαρμοσθεί στην ελληνική πραγματικότητα.

Μετά το Αργοστόλι, η οικογένεια εγκαθίσταται στον [Πειραιά](https://el.wikipedia.org/wiki/%CE%A0%CE%B5%CE%B9%CF%81%CE%B1%CE%B9%CE%AC%CF%82). Ο Καββαδίας πηγαίνει στο Δημοτικό κι είναι συμμαθητής με το [Γιάννη Τσαρούχη](https://el.wikipedia.org/wiki/%CE%93%CE%B9%CE%AC%CE%BD%CE%BD%CE%B7%CF%82_%CE%A4%CF%83%CE%B1%CF%81%CE%BF%CF%8D%CF%87%CE%B7%CF%82). Διαβάζει [Ιούλιο Βερν](https://el.wikipedia.org/wiki/%CE%99%CE%BF%CF%8D%CE%BB%CE%B9%CE%BF%CF%82_%CE%92%CE%B5%CF%81%CE%BD) και διάφορα βιβλία περιπέτειας. Στο Γυμνάσιο γνωρίζεται με το συγγραφέα και ιατρό του Πολεμικού Ναυτικού [Παύλο Νιρβάνα](https://el.wikipedia.org/wiki/%CE%A0%CE%B1%CF%8D%CE%BB%CE%BF%CF%82_%CE%9D%CE%B9%CF%81%CE%B2%CE%AC%CE%BD%CE%B1%CF%82). Δεκαοκτώ ετών, αρχίζει να δημοσιεύει ποιήματα στο περιοδικό της Μεγάλης Ελληνικής Εγκυκλοπαίδειας με το ψευδώνυμο Πέτρος Βαλχάλας και εκδίδει ο ίδιος το σατυρικό φυλλάδιο "Σχολικός Σάτυρος", γράφοντας ποιήματα για τους συμμαθητές του. Το πρώτο ποίημά του δημοσιεύεται στην εφημερίδα "Σημαία" με τίτλο "Ο Θάνατος της Παιδούλας".

Τελειώνοντας το Γυμνάσιο, δίνει εξετάσεις στην [Ιατρική](https://el.wikipedia.org/wiki/%CE%99%CE%B1%CF%84%CF%81%CE%B9%CE%BA%CE%AE) Σχολή. Όμως την ίδια περίοδο πεθαίνει ο πατέρας του ([Οκτώβριος](https://el.wikipedia.org/wiki/%CE%9F%CE%BA%CF%84%CF%8E%CE%B2%CF%81%CE%B9%CE%BF%CF%82) [1929](https://el.wikipedia.org/wiki/1929)) και αναγκάζεται να εργαστεί σε ναυτικό γραφείο. Συνεχίζει όμως να συνεργάζεται με διάφορα φιλολογικά περιοδικά. Το [Νοέμβριο](https://el.wikipedia.org/wiki/%CE%9D%CE%BF%CE%AD%CE%BC%CE%B2%CF%81%CE%B9%CE%BF%CF%82) του [1928](https://el.wikipedia.org/wiki/1928), ο Καββαδίας βγάζει ναυτικό φυλλάδιο και μπαρκάρει ως "ναυτόπαις" τον επόμενο χρόνο στο φορτηγό "Άγιος Νικόλαος". Το [1931](https://el.wikipedia.org/wiki/1931) το περιοδικό "Ναυτική Ελλάς" δημοσιεύει το έργο του Ν. Καββαδία, "Τραγούδια". Την επόμενη χρονιά ο ποιητής ξεκινά να δημοσιεύει τις ταξιδιωτικές του εντυπώσεις στην εφημερίδα "Πειραϊκόν Βήμα", μαζί με το μυθιστόρημά του (σε συνέχειες) "Η Απίστευτη Περιπέτεια του Λοστρόμου Νακαχαναμόκο", όμως η εφημερίδα διακόπτει την έκδοσή της και το πόνημά του μένει ημιτελές.

Το [1933](https://el.wikipedia.org/wiki/1933), η οικογένεια μετακομίζει από τον Πειραιά στην [Αθήνα](https://el.wikipedia.org/wiki/%CE%91%CE%B8%CE%AE%CE%BD%CE%B1). Το σπίτι της γίνεται τόπος συγκέντρωσης λογοτεχνών, ζωγράφων και ποιητών. Ο Καββαδίας την εποχή εκείνη περιγράφεται ως ένας λιγομίλητος απλός άνθρωπος, ατημέλητος, χαριτωμένος, εγκάρδιος, με ανεξάντλητο χιούμορ, αγαπητός στους πάντες. Τον Ιούνιο του 1933 κυκλοφορεί η πρώτη του ποιητική συλλογή με τίτλο "Μαραμπού" (από τις εκδόσεις "Κύκλος" σε 245 αντίτυπα) που του χαρίζει το προσωνύμιο που θα τον συνοδεύει έως το τέλος της ζωής του. Το [1938](https://el.wikipedia.org/wiki/1938) η "Νέα Εστία" δημοσιεύει τα ποιήματά του, ενώ ο ίδιος στρατεύεται και υπηρετεί στην [Ξάνθη](https://el.wikipedia.org/wiki/%CE%9E%CE%AC%CE%BD%CE%B8%CE%B7) με την ειδικότητα του ημιονηγού. Στον πόλεμο του ’40 φεύγει για την [Αλβανία](https://el.wikipedia.org/wiki/%CE%91%CE%BB%CE%B2%CE%B1%CE%BD%CE%AF%CE%B1), όπου υπηρετεί αρχικά ως ημιονηγός τραυματιοφορέας και αργότερα, λόγω της ειδικότητάς που είχε ως ασυρματιστής, χρησιμοποιείται στο σταθμό υποκλοπής της ΙΙΙ Μεραρχίας. Στο περιοδικό "Λόγχη" δημοσιεύει το πεζογράφημά του "Στο Άλογό μου".

Στη διάρκεια της Κατοχής, ο Καββαδίας περνάει στις γραμμές της [Εθνικής Αντίστασης](https://el.wikipedia.org/wiki/%CE%95%CE%B8%CE%BD%CE%B9%CE%BA%CE%AE_%CE%91%CE%BD%CF%84%CE%AF%CF%83%CF%84%CE%B1%CF%83%CE%B7) και γίνεται μέλος του [ΕΑΜ](https://el.wikipedia.org/wiki/%CE%95%CE%B8%CE%BD%CE%B9%CE%BA%CF%8C_%CE%91%CF%80%CE%B5%CE%BB%CE%B5%CF%85%CE%B8%CE%B5%CF%81%CF%89%CF%84%CE%B9%CE%BA%CF%8C_%CE%9C%CE%AD%CF%84%CF%89%CF%80%CE%BF) και του [ΚΚΕ](https://el.wikipedia.org/wiki/%CE%9A%CE%BF%CE%BC%CE%BC%CE%BF%CF%85%CE%BD%CE%B9%CF%83%CF%84%CE%B9%CE%BA%CF%8C_%CE%9A%CF%8C%CE%BC%CE%BC%CE%B1_%CE%95%CE%BB%CE%BB%CE%AC%CE%B4%CE%B1%CF%82). Εντάσσεται, επιπλέον, στην [Εταιρεία Ελλήνων Λογοτεχνών](https://el.wikipedia.org/wiki/%CE%95%CF%84%CE%B1%CE%B9%CF%81%CE%B5%CE%AF%CE%B1_%CE%95%CE%BB%CE%BB%CE%AE%CE%BD%CF%89%CE%BD_%CE%9B%CE%BF%CE%B3%CE%BF%CF%84%CE%B5%CF%87%CE%BD%CF%8E%CE%BD). Είναι ενεργός λογοτεχνικά, γράφοντας ποιήματα, ορισμένα εξ αυτών αντιστασιακά, με πιο χαρακτηριστικό το ποίημα "*Στον τάφο του ΕΠΟΝίτη*" και "*Αθήνα 1943*", με το ψευδώνυμο Α. Ταπεινός, στο περιοδικό "Πρωτοπόροι". Το [1944](https://el.wikipedia.org/wiki/1944) μεταφράζει μαζί με τον Βασίλη Νικολόπουλο, το έργο του [Ευγενίου Ονήλ](https://el.wikipedia.org/wiki/%CE%95%CF%85%CE%B3%CE%AD%CE%BD%CE%B9%CE%BF%CF%82_%CE%9F%27%CE%9D%CE%B7%CE%BB) "Το Ταξίδι του Γυρισμού". Στις αρχές του [1945](https://el.wikipedia.org/wiki/1945) γίνεται επικεφαλής του ΕΑΜ Λογοτεχνών-Ποιητών, θέση την οποία παραχωρεί στις 6 [Οκτώβρη](https://el.wikipedia.org/wiki/%CE%9F%CE%BA%CF%84%CF%8E%CE%B2%CF%81%CE%B9%CE%BF%CF%82) του ίδιου έτους στον [Νικηφόρο Βρεττάκο](https://el.wikipedia.org/wiki/%CE%9D%CE%B9%CE%BA%CE%B7%CF%86%CF%8C%CF%81%CE%BF%CF%82_%CE%92%CF%81%CE%B5%CF%84%CF%84%CE%AC%CE%BA%CE%BF%CF%82), εξαιτίας της αναχώρησής του από την [Ελλάδα](https://el.wikipedia.org/wiki/%CE%95%CE%BB%CE%BB%CE%AC%CE%B4%CE%B1) με το πλοίο "Κορινθία". Η ασφάλεια τού έδωσε άδεια, καθώς θεωρείτο ανενεργός κομμουνιστής. Το περιοδικό "Ελεύθερα Γράμματα" δημοσιεύει τα ποιήματά του "Αντίσταση" και "Federico Garcia Lorca", ενώ κυκλοφορεί και η μετάφραση του έργου του [Αμερικανού](https://el.wikipedia.org/wiki/%CE%97%CE%A0%CE%91) ποιητή [Φορντ Μάντοξ](https://el.wikipedia.org/w/index.php?title=%CE%A6%CE%BF%CF%81%CE%BD%CF%84_%CE%9C%CE%AC%CE%BD%CF%84%CE%BF%CE%BE&action=edit&redlink=1) με τίτλο "Τα Παλιά Σπίτια της Φλάντρας". Τον [Ιανουάριο](https://el.wikipedia.org/wiki/%CE%99%CE%B1%CE%BD%CE%BF%CF%85%CE%AC%CF%81%CE%B9%CE%BF%CF%82) του [1947](https://el.wikipedia.org/wiki/1947) οι εκδόσεις Θ. Καραβία κυκλοφορούν τη δεύτερη ποιητική συλλογή του Ν. Καββαδία, με τίτλο "Πούσι", ενώ επανεκδίδεται και το "Μαραμπού".

Από το [1954](https://el.wikipedia.org/wiki/1954) μέχρι και το [1974](https://el.wikipedia.org/wiki/1974), ταξιδεύει διαρκώς με πολύ μικρά διαλείμματα.

Κατά τη διάρκεια των ταξιδιών του, και συγκεκριμένα το 1954, συνέβη το εξής περιστατικό: Ενώ ο ποιητής εργαζόταν σε "ποστάλι" (καράβι μικρών αποστάσεων, επιβατηγό), ταξίδεψε με το καράβι του ο [Γιώργος Σεφέρης](https://el.wikipedia.org/wiki/%CE%93%CE%B9%CF%8E%CF%81%CE%B3%CE%BF%CF%82_%CE%A3%CE%B5%CF%86%CE%AD%CF%81%CE%B7%CF%82). Τόσο κατά την τυπική υποδοχή των ταξιδιωτών, όσο και κατά τη διάρκεια του ταξιδιού, ο Σεφέρης δεν μπήκε καν στη διαδικασία να χαιρετίσει τον Καββαδία. Το γεγονός πίκρανε ιδιαίτερα τον Καββαδία, που θεωρούσε ότι η λογοτεχνική γενιά του '30, στην οποία ανήκε και ο ίδιος, τον υποτιμούσε.

Το [1975](https://el.wikipedia.org/wiki/1975), στην Αθήνα, στην κλινική «Άγιοι Απόστολοι», αφήνει την τελευταία του πνοή ύστερα από εγκεφαλικό επεισόδιο. Κηδεύτηκε στο [Α΄ Νεκροταφείο Αθηνών](https://el.wikipedia.org/wiki/%CE%91%CE%84_%CE%9D%CE%B5%CE%BA%CF%81%CE%BF%CF%84%CE%B1%CF%86%CE%B5%CE%AF%CE%BF_%CE%91%CE%B8%CE%B7%CE%BD%CF%8E%CE%BD), παρουσία πολλών ανθρώπων των γραμμάτων και της τέχνης.

**Καταξίωση**

Η μεγάλη αναγνώριση του έργου του Ν. Καββαδία ήρθε μετά θάνατον. Ποιήματά του μελοποίησαν ο Γιάννης Σπανός, η Μαρίζα Κωχ, ο [Θάνος Μικρούτσικος](https://el.wikipedia.org/wiki/%CE%98%CE%AC%CE%BD%CE%BF%CF%82_%CE%9C%CE%B9%CE%BA%CF%81%CE%BF%CF%8D%CF%84%CF%83%CE%B9%CE%BA%CE%BF%CF%82), οι «Ξέμπαρκοι», οι αδελφοί Κατσιμίχα, ο Δημ. Ζερβουδάκης κ.α.

**Εργογραφία**

**Ποίηση**

[Μαραμπού](https://el.wikipedia.org/wiki/%CE%9C%CE%B1%CF%81%CE%B1%CE%BC%CF%80%CE%BF%CF%8D_(%CF%80%CE%BF%CE%B9%CE%B7%CF%84%CE%B9%CE%BA%CE%AE_%CF%83%CF%85%CE%BB%CE%BB%CE%BF%CE%B3%CE%AE)) ([1933](https://el.wikipedia.org/wiki/1933))

[Πούσι](https://el.wikipedia.org/wiki/%CE%A0%CE%BF%CF%8D%CF%83%CE%B9_(%CF%80%CE%BF%CE%B9%CE%B7%CF%84%CE%B9%CE%BA%CE%AE_%CF%83%CF%85%CE%BB%CE%BB%CE%BF%CE%B3%CE%AE)) ([1947](https://el.wikipedia.org/wiki/1947))

Τραβέρσο ([1975](https://el.wikipedia.org/wiki/1975))

*Το ημερολόγιο ενός τιμονιέρη: Αθησαύριστα πεζογραφήματα και ποιήματα*, επιμέλεια Guy (Michel) Saunier. Αθήνα: Άγρα, 2005

Το ποίημα *Αντίσταση* αφιερωμένο από τον ποιητή στη [Μέλπω Αξιώτη](https://el.wikipedia.org/wiki/%CE%9C%CE%AD%CE%BB%CF%80%CF%89_%CE%91%CE%BE%CE%B9%CF%8E%CF%84%CE%B7), πρωτοδημοσιεύτηκε στο περιοδικό «Ελεύθερα Γράμματα» (τεύχος 14 – 10 Αυγούστου 1945), και συμπεριλήφθηκε στην ανθολογία «Τραγούδια της Αντίστασης» που επιμελήθηκε η [Φούλα Χατζιδάκη](https://el.wikipedia.org/wiki/%CE%A6%CE%BF%CF%8D%CE%BB%CE%B1_%CE%A7%CE%B1%CF%84%CE%B6%CE%B9%CE%B4%CE%AC%CE%BA%CE%B7) και κυκλοφόρησε τον Οκτώβρη του 1951 από το «Εκδοτικό Νέα Ελλάδα».

**Πεζογραφία**

Βάρδια ([1954](https://el.wikipedia.org/wiki/1954))

Λι ([1987](https://el.wikipedia.org/wiki/1987))

Του πολέμου/Στ' άλογό μου ([1987](https://el.wikipedia.org/wiki/1987))

Το μικρό πεζό "Λι" γυρίστηκε σε κινηματογραφική ταινία το [1995](https://el.wikipedia.org/wiki/1995) με τίτλο "Between the devil and the deep blue sea". Το διήγημα του Νίκου Καββαδία "Του πολέμου", που εξιστορεί την φιλοξενία ενός Έλληνα στρατιώτη από έναν Αρβανίτη κατά την διάρκεια του Ελληνοϊταλικού πολέμου, γυρίστηκε σε ταινία και σε σκηνοθεσία του Χρήστου Παληγιαννόπουλου.